Oficialusis leidinys L 157 , 26/06/2003 p. 0069 - 0071



Tarybos bendrieji veiksmai 2003/472/BUSP 2003 m. birželio 24 d. dėl Europos Sąjungos bendradarbiavimo programos dėl neplatinimo ir nusiginklavimo Rusijos Federacijoje tęsimo EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 14 straipsnį siejant jį su 23 straipsnio 2 dalimi, atsižvelgdama į 1999 m. birželio 4 d. Europos Vadovų Tarybos priimtą Europos Sąjungos bendrąją strategiją 1999/414/BUSP dėl Rusijos [1] su pakeitimais, padarytais 2003 m. birželio 20 d. Europos Vadovų Tarybos priimta Europos Sąjungos bendrąja strategija 2003/471/BUSP, iš dalies keičiančia Bendrąją strategiją 1999/414/BUSP dėl Rusijos, siekiant pratęsti jos taikymo laikotarpį [2], kuri, inter alia, išreiškia Europos Sąjungos pasiryžimą skatinti nusiginklavimą ir masinio naikinimo ginklų (WMD) platinimo sustabdymą, ginklų kontrolės rėmimą, esamų susitarimų įgyvendinimą ir eksporto kontrolės stiprinimą, kadangi: (1) Europos Bendrijų bei jų valstybių narių ir Rusijos Federacijos partnerystę nustatantis Susitarimas dėl partnerystės ir bendradarbiavimo [3], inter alia, skatina didinti pozicijų bendro intereso tarptautiniais klausimais suartėjimą šitaip stiprinant saugumą ir stabilumą. (2) 2002 m. birželio 25-26 d. Kananaskyje (Kanada) G8 valstybių vadovai ėmėsi visuotinės partnerystės prieš masinio naikinimo ginklų ir medžiagų plitimą iniciatyvos, pagal kurią jie remia konkrečius bendradarbiavimo projektus, iš pradžių Rusijos Federacijoje, skirtus neplatinimo, nusiginklavimo, kovos su terorizmu ir branduolinės saugos klausimams. (3) Europos Sąjunga remia G8 visuotinės partnerystės iniciatyvos tikslus bei principus ir toliau skatina bendrą veiklą grėsmėms mažinti ir su MNG susijusių išteklių Rusijos Federacijoje saugų ir patikimą išmontavimą. (4) Europos Sąjungos veikla turėtų vykti lygia greta su Europos bendrijos, taip pat dvišaliais ir daugiašaliais pagrindais valstybių narių vykdoma veikla. (5) Visų rūšių veikla turėtų būti kiek įmanoma koordinuojama, kad būtų išvengta dubliavimo. (6) Europos Sąjungos veikla taip pat gali vykti bendradarbiaujant su kitomis šalimis. (7) Komisija sutiko, kad jai būtų pavesta atlikti tam tikrus uždavinius, būtinus šiems bendriesiems veiksmams įgyvendinti, PRIĖMĖ ŠIUOS BENDRUOSIUS VEIKSMUS: 1 straipsnis 1. Europos Sąjungos bendradarbiavimo programa dėl neplatinimo ir nusiginklavimo Rusijos Federacijoje (toliau - Programa), įsteigta 1999 m. gruodžio 17 d. Tarybos bendraisiais veiksmais 1999/878/BUSP, nustatančiais ES bendradarbiavimo programą dėl neplatinimo ir nusiginklavimo Rusijos Federacijoje [4], yra pratęsiama. 2. Programos tikslas - remti Rusijos Federacijos pastangas siekiant ginklų kontrolės, nusiginklavimo ir neplatinimo ir tuo tikslu: - bendradarbiauti su Rusijos Federacija padedant jai saugiai, patikimai ir nekeliant grėsmės aplinkai išmontuoti ir (arba) perdirbti su WMD susijusią infrastruktūrą ir įrangą, - parengti teisės ir veiklos pagrindus sustiprintam Europos Sąjungos vaidmeniui bendroje grėsmių mažinimo veikloje Rusijos Federacijoje per projektų vykdymui orientuotą bendradarbiavimą, - skatinti deramą šios srities programų ir projektų koordinavimą Bendrijos, valstybių narių ir tarptautiniu lygmeniu. 2 straipsnis 1. Taryba, remdamasi valstybės narės ir (arba) Komisijos rekomendacija, sprendžia, kurie nauji nusiginklavimo ir neplatinimo projektai turi būti finansuojami pagal šią programą. 2. Nauji projektai, priimtini pagal programą, turi būti iš cheminės, branduolinės ar biologinės srities arba susiję su eksporto kontrole. 3 straipsnis 1. Taryba paveda Komisijai, programos taikymo laikotarpiu ir atsižvelgiant į 5 straipsnį, rengti projektus patvirtinimui, taip pat prižiūrėti, kad jie būtų tinkamai vykdomi. Komisija atsiskaito Tarybai reguliariai ir esant reikalui per pirmininkaujančią valstybę narę, kuriai padeda Tarybos Generalinis Sekretorius, Vyriausiasis įgaliotinis BUSP. 2. Komisijai padeda ekspertų padalinys, įskaitant projektų pagalbinę grupę Maskvoje. Grupės narių skaičius ir jų užduočių apibrėžimas yra nurodyti veiklos įgaliojimuose priede. 3. Komisija ir toliau turi projektų pagalbinę grupę Maskvoje, kad galėtų: - veikti glaudžiai bendradarbiaudama su personalu, dirbančiu pagal Bendrijos finansuojamus projektus, - prireikus atlikti įgyvendinamumo tyrimus, - palaikyti ryšius su vietos valdžios institucijomis ir kitų prisidedančių šalių atstovais, - vesti derybas su vietos valdžios institucijomis dėl priemonių, reikalingų programai įgyvendinti, - stebėti programos įgyvendinimui skirtų lėšų panaudojimą. 4 straipsnis 1. Orientacinė suma, numatoma 3 straipsnio 2 ir 3 dalyse nurodyto ekspertų padalinio administracinėms išlaidoms padengti, yra 680000 eurų. 2. Šio straipsnio 1 dalyje nurodyta suma finansuojamų išlaidų valdymui taikomos Europos bendrijos procedūros ir taisyklės, taikomos biudžeto reikalams. 3. Europos Sąjunga finansuoja programos infrastruktūrą ir einamąsias išlaidas. 4. Taryba ir Komisija užtikrina deramą programos, Bendrijos pagalbos, taip pat valstybių narių teikiamos dvišalės ir daugiašalės pagalbos koordinavimą. Tame kontekste Taryba pažymi, kad Komisija, prireikus, ketina imtis veiksmų šių bendrųjų veiksmų tikslams ir prioritetams pasiekti atitinkamomis Bendrijos priemonėmis. 5. Šių bendrųjų veiksmų įgyvendinimas yra dvišalių konsultacijų su Rusijos Federacija ir kitais partneriais pagal esamo politinio dialogo susitikimų sistemą dalykas. 5 straipsnis 1. Taryba reguliariai peržiūri pagal programą atliekamus veiksmus. Peržiūros metu taip pat įvertinami Rusijos gebėjimai priimti ir panaudoti padidintą pagalbą. 2. Periodiškais etapais turi būti atliekami nepriklausomi įvertinimai ir auditas, atsižvelgiant į programos eigą. 3. Taryba gali sustabdyti programą, jei Rusijos Federacija: - nepilnai bendradarbiauja įgyvendinant programą, - neleidžia Europos Sąjungai stebėti ir (arba) daryti periodiškų nepriklausomų įvertinimų ir audito. 6 straipsnis Šie bendrieji veiksmai įsigalioja jų priėmimo dieną. Jų galiojimas baigiasi pasibaigus Europos Sąjungos bendrosios strategijos 1999/414/BUSP dėl Rusijos galiojimo laikui. 7 straipsnis Šie bendrieji veiksmai skelbiami Europos Sąjungos oficialiajame leidinyje. Priimta Briuselyje, 2003 m. birželio 24 d. Tarybos vardu Pirmininkas G. Papandreou [1] OL L 157, 1999 6 24, p. 1. [2] OL L 157, 2003 6 26, p. 68. [3] OL L 327, 1997 11 28, p. 3. [4] OL L 331, 1999 12 23, p. 11. -------------------------------------------------- PRIEDAS Ekspertų padalinio veiklos įgaliojimai pagal ES bendradarbiavimo programą dėl neplatinimo ir nusiginklavimo Rusijos Federacijoje Bendraisiais veiksmais 1999/878/BUSP Komisijai buvo pavesta sudaryti ekspertų padalinį pagal bendradarbiavimo programą dėl neplatinimo ir nusiginklavimo Rusijos Federacijoje. Minėti bendrieji veiksmai buvo papildyti dviem įgyvendinimo sprendimais (2001 m. birželio 25 d. 2001/493/BUSP, apibrėžiančiu papildomus projektus, ir 2002 m. gegužės 21 d. 2002/381/BUSP, nustatančiu papildomą biudžetą ekspertų padaliniui). Tam tikra veikla pagal 1999 m. ir 2001 m. patvirtintus projektus negalėjo būti baigta pasibaigus Bendrųjų veiksmų 1999/878/BUSP galiojimo laikui, o sprendimus dėl naujų projektų numatoma priimti pagal šiuos bendruosius veiksmus. Dėl to reikia pratęsti ekspertų padalinio mandatą. Ekspertų padalinį sudaro politikos ir projektų koordinavimo skyrius prie Komisijos Briuselyje ir projektų pagalbinė grupė, įsikūrusi Maskvoje, atskaitinga politikos ir projektų koordinavimo skyriui Briuselyje. Politikos ir projektų koordinavimo skyrių sudaro du ES ekspertai ir laikinam darbui Komisijos skiriamas skyriaus vadovas. Administracinį darbą skyriui padeda dirbti vienas sekretorius ir vienas administracinis padėjėjas. Maskvoje įsikūrusią projektų pagalbinę grupę sudaro vienas ES ekspertas ir vienas vietinis sekretorius. Skyriaus vadovui tenka bendra atsakomybė už bendrųjų veiksmų įgyvendinimą. Jis palaiko glaudžius ryšius su ES Tarybos pirmininkaujančia valstybe nare, valstybėmis narėmis ir Tarybos Generaliniu Sekretoriumi, Vyriausiuoju įgaliotiniu BUSP. Su politikos ir projektų koordinavimu ir plėtojimu susijusias užduotis, inter alia, sudaro: - programų dėl neplatinimo ir nusiginklavimo Rusijos Federacijoje atraminis koordinavimas Bendrijos, valstybių narių ir platesniu mastu, - ES, Bendrijos ir valstybių narių finansuojamų projektų duomenų bazės kūrimas, - ES ekspertų, skirstomų pagal politikos sritis, duomenų bazės kūrimas ir palaikymas, - valstybių narių informacijos punktų, papildančių kompetentingas Tarybos darbo grupes, susijusias su bendrųjų veiksmų įgyvendinimu ir gretutine veikla, tinklo kūrimas, - rengti ir pateikti reguliarias pažangos ataskaitas, - būti informacijos punktu tarptautinėms iniciatyvoms, - palaikyti ryšius su priimančiosios šalies valdžios institucijomis ir kitų prisidedančiųjų ne ES valstybių oficialiais atstovais, - organizuoti arba kartu organizuoti konferencijas bendradarbiavimo neplatinimo ir nusiginklavimo iniciatyvos srityje (NDCI). Sektorines užduotis, inter alia, sudaro: - rengti išsamias sektorines ataskaitas, - teikti nuodugnią sektorių svarbiausių problemų analizę, - prireikus apibrėžti ir atlikti ribotus įgyvendinamumo tyrimus, - nustatyti svarbiausioms problemoms skirtus projektus, - rengti projektus, pateiktinus Tarybai numatant galimą būsimą finansavimą pagal paskesnes šių bendrųjų veiksmų priemones, - užbaigti ir koordinuoti projektų, finansuojamų pagal šiuos bendruosius veiksmus ir Bendruosius veiksmus 1999/878/BUSP, įskaitant bendruosius veiksmus įgyvendinančių sprendimų, įgyvendinimą, glaudžiai bendradarbiaujant su projektams vadovaujančiomis valstybėmis narėmis, - užtikrinti glaudų bendradarbiavimą su personalu, dirbančiu pagal ES finansuojamus projektus. --------------------------------------------------